**ИЗБОРНОМ ВЕЋУ ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета од 29. 06. 2017. године изабрани смо у Комисију за припрему и писање реферата о кандидатима за избор у звање ДОЦЕНТА за ужу научну област ИСТОРИЈА ЛИКОВНИХ УМЕТНОСТИ И АРХИТЕКТУРЕ НОВОГ ВЕКА СА ТЕЖИШТЕМ НА СРПСКОЈ УМЕНОСТИ И ВИУЕЛНОЈ КУЛТУРИ НОВОГ ВЕКА, са 50% радног времена, на одређено време од пет година. На конкурс, објављен у огласним новинама *Послови* пријавио се један кандидат – др Ана Костић Ђекић, асистент Одељења за историју уметности, Филозофског факултета у Београду. Увидом у конкурсну документацију Комисија је утврдила да је кандидаткиња приложила сва потребна документа и тиме испунила формалне услове конкурса. После пажљивог разматрања приспеле документације и радова кандидаткиње Комисија има част да Изборном већу поднесе следећи

**И З В Е Ш Т А Ј**

**Биографски подаци**

Др Ана Костић Ђекић, асистент на Одељењу за историју уметности Филозофског факултета у Београду, рођена је 13. 01. 1984. у Смедереву. Студије историје уметности на Одељењу за историју уметности Филозофског факултета у Београду уписала је 2010. године, а дипломирала је 2009. Тема дипломског рада била је: ” Представа Свети Сава мири браћу у српском црквеном сликарству XIX века”. Мастер студије је завршила 2010. са темом ,,Црквени комплекс у Лозовику.“ Докторирала је 2016. године са дисертацијом ,,Држава, друштво и црквена уметност у Кнежевини Србији (1830-1882)” на Филозофском факултету у Београду, а ментор је био проф. др Ненад Макуљевић.

Др Ана КостићЂекић била је стипендиста Фонда за таленте општине Смедерево 2004/ 2005; стипендиста EurobankEFGу оквиру пројекта „Инвестирамо у европске

вредности“ 2006/ 2007. и стипендиста Фонда за младе таленте Републике Србије 2009. године. Током 2010. добила је награду „Професор др Катарина Амброзић“, Библиотеке града Београда. У 2012. и 2013. учествовала је у пројекту ,,Уметничка размена и креирање југословенског индентитета у визуелној култури 1848-1990: Србија-Словенија/ Словенија-Србија“, у склопу научне билатералне сарадње између Србије и Словеније, Министарство просвете и науке Републике Србије. Током 2014-2015. учествује у пројекту ,,Држава, друштво и религија у словеначкој и српској историји уметности“, у склопу билатералне сарадње између Србије и Словеније, Министарство просвете и науке Републике Србије. Од 2011. учествује у пројекту ,,Представе индентитета у уметности и вербално-визуелној култури новог доба“ Министарство за науку и технолошки развој Републике Србије, редни број пројекта 177001. На Филозофском факултету у Београду је ангажована као истраживач-приправник од 2011. а као истраживач-сарадник од 2012. године. Током 2016. изабрана је за асистента на Одељењу за историју уметности Филозофског факултета у Београду са 50% радног времена.

**Нучни рад и његова презентација**

Научни радови др Ане Костић Ђекић припадају студијама историје уметности и визуелне културе новог века, а уже гледано посвећени су српском уметничком наслеђу XIX века. Ауторка је посебно посвећена студијама црквене уметности и сакралне визуелне културе, а из ове области је и њена докторска дисертација. Научни радови Ане Костић Ђекић засновани су на методолошкој традицији нове историје уметности и студијама визуелне културе.

**Монографије категорије М42**

Кандидаткиња др Ана Костић Ђекић је објавила две монографије. У монографији*, Црквени комплекс у Лозовику (Регионални завод за заштиту споменика културе Смедрево – Центар за визуелну културу Балкана, Филозофскифакултет у Београду, Смедерево-Београд 2017, 244 стр.)*, ауторка доноси велики број нових, непубликованих резултата заснованих на теренском истраживању и истраживању архивске грађе, као и до сада најисцрпнију анализу црквеног комплекса насталог у XIX веку којег чине стара црква брвнара и нова црква Светих апостола Петра и Павла. У монографији су, уз поштовање савремених методолошких основа историје уметности и кроз мултидисциплинарна истраживања друштевне и културне историје XIX века предочени сви културни, историјски, социјални и религиозни аспекти српског друштва који су као битни чиниоци условили настанак црквеног комплекса у Лозовику. Тако су кроз пет поглавља посвећених насељу, парохијском животу, цркви брвнари, новој цркви Светих апостола Петра и Павла и сакралној топографији, дате исцрпне анализе архитектуре обе цркве, њихових иконостаса, живописа, богослужбених предмета као и функције и симболике сакралног простора комплекса.

У монографији националног значаја *Цркве и парохијски живот села Вреоци* (Ана Костић Ђекић, Небојша Ђокић, Зоран Антонијевић, *Цркве и парохијски живот села Вреоци,* Библиотека Лазаревац – Црквена општина Вреоци, Лазаревац 2017, 120 стр.) аутори дају комплетне анализе историје насеља Вреоци, његовог парохијског и културног живота, као и два храма која су настала у XIX веку. У оквиру ове монографије Ана Костић Ђекић дала је свој допринос публиковањем архивске грађе везане за подизање два вреочка храма, као и кроз исцрпну анализу њихове архитектуре, иконостаса, сакралног простора и богосложбених предмета. Контекстуализацијом два вреочка храма у шире сагледаним културним оквирима Србије XIX века добила се потпунија слика о кретањима и токовима српске црквене уметности на територији Кнежевине и Краљевине Србије у поменутом периоду.

**Радови из категорије М14**

Кандидаткња је у претходном периоду објавила један рад у категорији М14 под називом „Конаци манастира Светог Прохора Пчињског“ (у: Манастир Свети Прохор Пчињски, приредио Ненад Макуљевић, Врање - Београд: Епархија врањска Српске православне цркве, Српски православни манастир Свети Прохор Пчињски, Центар за визуелну културу Балкана Филозофског факултета Универзитета у Београду 2015). У раду, које представља једно од поглавља монографије *Манастир Свети Прохор Пчињски,* ауторка даје опсежну анализу конака као важног дела манастирског комплекса. Анализирају се архитектонска структура конака, њихова намена и симболичка функција у оквиру манстирског комплекса, као и сви културни, економски, религијски и друштвени фактори који су утицали на њихово архитектонско и естетско уобличавање и намену током XIX века. Разматра се њихово место и значај у оквиру црквене и стамбене архитектуре Балкана XIX века, а прати се и промена односа према конацима кроз читав XX век праћењем историјата различитих инервенција на њима.

**Чланци и расправе**

Др Ана Костић Ђекић је у свом досадашњем раду објавила једанаест радова у међународим и домаћим часописима, као и шест одредница за *Српску енциклопедију,*том II, Београд 2013. (*Георгије Ванчетић*; *Михаило Врбица*; *Велика Моштаница – Црква Рођења Богородице*; *Варварин – Црква Успења Пресвете Богородице*; *Велика Плана – Црква Светог оца Николе и црква Светих апостола Вартоломеја и Варнаве*; *Вреоци – Црква Ваведења Пресвете Богородице и црква Покрова Пресвте Богородице*).

Радови из карегорије М24

У раду *Public monuments in sacred space: memorial tombs as national monuments in 19th century Serbia,* објављеном у међународном часопису *Acta historiae artis Slovenica 18/ 1, Ljubljana 2013* (стр. 11 – 23), по први пут је анализиран феномен јавних споменика у оквиру сакралног простора српских храмова XIX века. У раду се објашњавају културни и друштевни предуслови за посматрање меморијалних гробница у храмовима као јавних споменика, те се кроз различите репрезентативне примере прикупљене са терена издвајају посебни типови оваквих споменика и анализирају се њихово значење, место и функција у сакралном простору српских храмова XIX века.

Радови из карегорије М45

У раду *Портрет кнеза Милоша Обреновића у збирци Националне галерије у Љубљани,* у оквиру тематског зборника националног значаја *Обреновићи у музејским и другим збиркама Србије и Европе IV (*Музеј рудничко-таковског краја Горњи Милановац, стр. 365-368)*,* ауторска је по први пут дала анализу портрета кнеза Милоша Обреновића сликара Едуарда Енгерта који је српској јавности до тад био непознат. У краткој аналитичкој студији ауторка истиче значај овог репрезентативног портрета у владарској идеологији династије Обреновић, будући да је он био лични поклон династије музеју у Версају где је током друге половине XIX века био изложен у галерији међу европским владарима.

У тематском зборнику националног значаја *Сакрална топографија Неготинске Крајине* (*прир. Н. Макуљевић, Народни музеј Неготин, Неготин 2012*),Ана Костић Ђекић је објавила више оригиналних научних студија посвећених црквама *Вазнесења Господњег у Јабуковцу, Светог Илије у Ковилову, Вазнесења Господњег у Радујевцу* и *Вазнесења Господњег у Шаркамену.* У радовима се по први пут публикују резултати теренских и архивских истраживања везаних за поменуте цркве. Такође се дају исцрпне анализе њихове архитектуре, иконостаса, живописа и богослужбених предмета уз њихову контекстуализацију у шире сагледаним оквирима српске црквене уметности и визуелне културе XIX века.

**Радови из карегорије М51, М53**

У раду у врхунском часопису националног значаја, *Представа „Свети Сава мири браћу“ у српском црквеном сликартсву XIX века* (Зборник за ликовне уметности Матице српске бр. 41, Нови Сад (Матица Српска) 2013, стр. 33-49)*,* ауторка се бави феноменом развоја култа Светог Саве у XIX веку, као најзначајнијег српског националног светитеља. На примеру једне сцене везане за живот Светог Саве која се често јављала у српском црквеном сликарству XIX века, ауторка је сагледављањем различитих културних, историјских и религиозних аспеката српског друштва, од устаничког периода до формирања самосталне државе, преко јачања националне свести, почетака прослављања Светог Саве и кроз различите проповеди, пратила иконографски развој поменуте представе и промене у њеним значењима и интерпретацијама у вербално-визуелној култури XIX века.

У радовима попут, *Иконостаса Димитрија Посниковића у Цркви Светог пророка Илије у Михајловцу* (Смедеревски зборник бр.4, Смедерево 2013, 167-183), и *Цркве брвнаре Светог пророка Илије и цркве Рођења Пресвете Богородице у Штрпцима* (Милешевски записи 10, Пријепоље 2014, стр. 114-128), ауторка даје нове непубликоване резултате засноване на теренским истраживањима и истраживању архивске грађе, обраћајући пажњу на поједине важне феномене српске црквене уметности XIX века, као и на, у науци запостављена сликарска имена.

**Национални и међународни научни скупови (М61, М64, М65, М33, М34)**

Др Ана Костић Ђекић учествовала је у већем броју научних скупова међународног и националног карктера, од којих се истичу: *Memorilal church of Nikolay Raevsky in Gornji Adrovac*, Международная конференция молодых специалистов "Актуальные проблемы теории и истории искусства”, Санкт-Петербург (Санкт-ПетербургскииÞ государственнqIиÞ университет, МосковскииÞ государственнqIиÞ университет) 2012; *State influence on the visual culture of the Balkans: State and Religious art in 19th century Serbia,* ,,Visual culture of the Balkans: State of research and further directions``, Филозофски факултет у Београду (2014), *Југословенски идентитет у часопису Нова искра*, излагање на конеференцији одржаној на Филозофском факултету у Београду под називом ,,Држава, друштво, религија и југословенски иднетитет“ у оквиру пројекта билатералне сарадње између Србије и Словеније (2015). *Memorial churches of Princ Milos Obrenovic and memory building on Obrenovic dynasty,* International conference: *Creating Memories in Early Modern and Modern Art and Literature,* Београд (2017).

У раду са међународног научног скупа (**М33**) *Following The Paths of The Past: The memorial Churches of Prince Miloš Obrenović and their Touristic valorization* ауторка се кроз мултидисциплинарни приступ са историјско-уметничког и туристичког аспекта бавила промовисањем сакралног наслеђа XIX века везаног за задужбине кнеза Милош Обреновића. У раду се обједињују све задужбине кнеза Милоша које је подигао у спомен на чланове своје породице и уз анализу сложених механизама владарске идеологије истиче се њихов значај у српској култури уопште. На основу тога оне се кроз туристичку валоризацију нуде као атрактивна туристичка тура којом би Србија пратила савремен развој културног туризма у Европи.

У раду са међународног научног скупа (**М33**) *Tourist valorization of the Prohor Pchinjski monastery and dormitory*, ауторка се кроз мултидисциплинарни приступ, са историјског, друштвеног, историјско-уметничког и туристичког аспекта бавила анализом конака манастира Светог Прохора Пчињског и њиховом туристичком наменом кроз читав 20. век.

**Јавна предавања**

Кандидаткиња др Ана Костић Ђекић је поводом награде „Професор др Катарина Амброзић“ одржала јавно предавање *Представе Балкана у опусу француског графичара Теодорa Валерија* у Библиотеци града Београда 2010. У оквиру светосавских свечаности 2017. је по позиву одржала јавно предавање на тему *Сцена ,,Свети Сава мири браћу`` у српском црквеном сликарству 19. века*, у Центру за културу Смедерево.

У осмишљавању и реализацији радова који се односе на области које кандидаткиња истражује, др Ана Костић Ђекић дала је суштински истраживачки допринос и показала завидну озбиљност у раду, систематичност у истраживањима и посвећеност српској нововековној уметности. Досадашњим истраживачким радом и бројем квалитетних публикованих резултата, кандидаткиња је дала значајан научни допринос посебно у дефинисању политичких, културних, друштевних и религијских оквира који су утицали на настанак, развој и трајање различитих феномена у српској уметности 19. века на Балкану, са тежиштем на црквеној уметности поменутог периода.

**Педагошки рад (приступно предавање)**

Др Ана Костић Ђекић је у периоду од 2012. до 2017. године била ангажована у настави на основним студијама (вежбе) и као сарадник приликом израде дипломских и завршних радова на основним студијама. Ту је показала добре резултате и на студенским еваулацијама добијала високе оцене (од 4,93 до 4,97 ). У раду са студентима показала је разумевање, толерантност и стручну способност да помогне млађим колегама. Ана Костић Ђекић је водила студенте на неколико стручних екскурзија, а вежбе из обавезних предмета најчешће је изводила на терену и у музејским просторима како би студентима обезбедила и практичну наставу.

На основу правила Универзитета у Београду др Ана Костић Ђекић је 19. 07. 2017. године одржала приступно предавање на тему *Црквена уметност у Кнежевини Србији*. Предавање је било успешно и са свим предвиђеним елементима дидактичко – педагошке струке. Комисија је једногласно предавање у свим његовим сегментима оценила највишим оценама, тако да је др Ана Костић Ђекић **на приступном предавању добила укупну оцену 5,00**, што је видљиво и из сачињеног записника.

**Закључак**

На основу изложених чињеница о научном раду кандидаткиње, о њеним педагошким способностима и досадашњем раду Комисија је једногласно закључила да Изборном већу Филозофског факултета Универзитета у Београду **предложи да др Ану Костић Ђекић изабере у звање ДОЦЕНТА** за ужу научну област ИСТОРИЈА ЛИКОВНИХ УМЕТНОСТИ И АРХИТЕКТУРЕ НОВОГ ВЕКА СА ТЕЖИШТЕМ НА СРПСКОЈ УМЕНОСТИ И ВИУЕЛНОЈ КУЛТУРИ НОВОГ ВЕКА, са 50% радног времена, на период од пет година.

У Београду, 30. 08. 2017.

Чланови Комисије:

Проф. др Ненад Макуљевић

редовни професор Одељења за историју уметности

Филозофског факултета у Београду

Проф. др Саша Брајовић

редовни професор на Одељења за историју уметности

Филозофског факултета у Београду

др Љиљана Стошић, научни саветник

Балканолошког института САНУ