**Кадровској служби Филозофског факултета УБ**

**Реферат**

**о избору Немање Костића, дипломираног мастера социологије на место АСИСТЕНТА за ужу научну област Социологија с тежиштем истраживања на Социологији политике на Одељењу за социологију на одређено време од 4 година**

**На конкурс објављен у „Пословима“ 28. јуна 2017. године пријавио се један кандидат, дипломирани мастер социологије Немања Костић.**

**Немања Костић је рођен 3. јула 1986. На Одељењу за социологију Филозофског факултета Универзитета у Београду завршио је основне студије с просечном оценом 9,36, док је завршни рад одбранио 18. јуна 2014. с највишом оценом 10 (десет). Мастер академске студије окончао је, такође, на Одељењу за социологију с просечном оценом 10 (десет), док је мастер рад на истом месту одбрањен 30. септембра 2015. године, исто тако, с највишом оценом 10 (десет). Предлог теме докторске дисертације одбранио је 29. јуна 2017. године.**

**У својству докторанда Немања Костић је учествовао у настави на Одељењу социологије Филозофског факултета Универзитета у Београду у школским 2015/16. и 2016/17. гдоини. Курсеви на којима је досад помагао у извођењу семинара су следећи: Социологија политике (проф. др Тодор Куљић и доц. др Јово Бакић), Превладавање прошлости (проф. др Тодор Куљић), Социологија етничких група и нација (доц. др Јово Бакић), Идеја и идеологије југословенства: настанак, историјски развој и функције (доц. др Јово Бакић).**

**Говори енглески језик. Објавио је (2016) један оригинални научни чланак у часопису „Социологија“.**

**За избор у звање асистента кандидат је поднео следеће радове. Они су у овом извештају размотрени.**

**Најважнији досадашњи рад кандидата је његова мастер теза: „Улога народне епике у образовању српске етничке заједнице: социолошко-историјски приступ“ (85 стр). У овој студији кандидат је показао суверено познавање теорија о нацији и национализму, као и способност њихове стваралачке примене на конкретном историјском материјалу.**

**Настанак и развој етничке заједнице Срба у Средњем веку прати се применом етно-симболистичког теоријског приступа, који је развио британски социолог Ентони Смит, али се исти допуњује, када год је то неопходно, с увидима које је развио норвешки антрополог Фредрик Барт у оквиру интеракционистичког приступа. Кандидат анализира богату етноисторију српске етничке заједнице, тј. специфичан спој митова, колективних сећања и симбола, развијен и изражен у народној епици. Показано је како су „свеци-мученици“ и „хероји“ постали оличења етничке заједнице. У првом случају се ради о „светим краљевима“ из династије Немањића уопште, али посебно о Немањи, тј. Светом Симеону Мироточивом, и о Светом Сави, који је постао „етнички симбол читаве заједнице под патронатом српском клира, који је сопствене сталешке интересе бранио, између осталог, и идеолошком употребом српске 'светородне' династије Немањића“, што је нарочито било важно у раздобљима сукоба с грчким свештенством. Кандидат социолошки диференцирано и одмерено анализира однос митске и историјске стварности у обликовању српске етничке заједнице.**

**Наравно, за обликовање српске средњовековне етничке заједнице, па и модерне српске нације, непроцењив је значај мучеништва Лазара Хребељановића и јунаштво Милоша Обилића, чијој је употреби у српској епици поклоњена значајна аналитичка пажња, јер су она утемељила косовско предање. У том циљу се анализирају не само епске песме, већ и житија светаца, јер се мотиви средњовековне хришћанске мартирологије налазе и на кључним местима косовског циклуса епске поезије. Уопште, разлаже се како је један део косовског предања, везан за Св. Лазара, настао из црквених и виших друштвених слојева, док је други део, везан за Милоша Обилића, настао из нижих друштвених слојева у којима је паганство још било живо. Кандидат је анализирао и бројне епске песме посвећене Марку Краљевићу, као „симболу отпора у времену без борбе“, јер оне говоре о карактеру етничког памћења Срба, али и оне посвећене хајдуцима и ускоцима, које су већ наговештавале активан отпор Османлијама. Напослетку, нужна пажња посвећена је и „херојима ослобођења“, тј. Вуку Мићуновићу, Никцу од Ровина, Карађорђу, Стојану Чупићу, Милошу Поцерцу и другим јунацима, као и социјалним условима који су придонели јачању националне свести односно преплитању националног и социјалног питања у епској поезији и самој историјској стварности. Напослетку, дужна пажња је поклоњена и „територијализацији колективног сећања“, јер и само тло постаје „свето“ у етноисторијској симболизацији прошлости једне етничке заједнице, што се нарочито односи на Косово.**

**Дакако, тек је сусрет с „Другим“, тј. „Турчином“; „Латином“; „Грком“; „Маџаром“; „Арбанасом“; „Бугарином“; те „црним Арапином“, допринео да се етничка свест Срба јасније успостави, па је кандидата пажљиво рашчланио стереотипе који се јављају за сваку од ових група у српској епској поезији. С тим у вези, посебна је пажња поклоњена анализи односа према исламу и Османлијама, као главном „Другом“ са становишта обликовања српске етничке заједнице.**

**Све у свему, у овој студији аутор је показао способност стваралачког, критичког и оригиналног бављења једном темом која се налази у жижи ненаучних и политизованих расправа, а да не упадне и сам у замку политизованог дискурса. Кандидат се успешно сналази у примени начела нове међугранске дисциплине културе сећања и историјске социологије које су развијане на Одељењу за социологију.**

**Осим описаног мастер-рада, вредан је помена и кандидатов завршни рад „Улога Српске православне цркве у образовању српске етничке заједнице током немањићког и османлијског периода: примена етносимболистичког приступа“. У њему је, такође, успешно примењен Смитов етносимболистички приступ у анализи улоге СПЦ и приказане религијске основе српске етноисторије и колективног идентитета. Овде су детаљније анализирана житија владара и стварање мита о Светоме Сави, те Косовски мит „као конститутивни мит српског етничког идентитета“, али су уочена и ограничења етносимболизма, те нужност допуњавања овог приступа сазнањима интеракционистичког приступа.**

**Напослетку, Немања Костић је објавио и краћи оригинални научни рад у часопису „Социологија“: „Студија случаја обликовања српске етничке везаности посредством светаца, мученика и хероја народне епике: етносимболистички приступ“. У овој студији је посебна пажња посвећена објашњењу друштвених услова, који су, у историјској перспективи, одређивали карактер колективног памћења премодерних Срба. Наглашено је да су епски ликови Немањића, кнеза Лазара и Милоша Обилића, Марка Краљевића, као и јунака песама о српским борбама против Османског царства почетком 19. века, настали као исход разноврсних групних интереса и потреба, те политичким културним и привредним одликама сваке од епоха у којима је поезија настајала. Кандидат је посебно нагласио улогу чињенице да су Срби били сталешко-конфесионално потчињени у Османском царству, те да се ова чињеница, као и наглашена улога СПЦ, не могу преценити у настајању премодерне етничке заједнице, али и модерног српског национализма и српске нације. Наглашено је и да изградња етничког идентитета није линеаран процес, обележен непрекидном кумулацијом памћења, већ да се ради о дисконтинуираним процесом, обележеним тренуцима колективног заборава, нужног за опстанак групе.**

**Напослетку, треба поменути да је 29. 06. 2017. кандидат с успехом одбранио предлог докторске дисертације „Друштвени и идејни корени употребе Светог Саве у различитим идеолошким уобличавањима српског национализма“, који је комисија за одбрану, у саставу проф. др Тодор Куљић, проф. др Ђокица Јовановић и проф. др Милан Вукомановић, оценила највишом оценом.**

**Из приказаних садржаја досад написаних радова видљиво је да се ради о истраживачки способном и прилично самосталном кандидату, који је и у настави показао приљежност и педагошку одмереност у раду са студентима.**

**Због свега реченог предлажемо Изборном већу Филозофског факултета да изабере дипломираног мастера социологије и докторанда Немању Костића у звање асистента за ужу научну област Социологија с тежиштем истраживања на Социологији политике.**

**22. август 2017.**

**др Тодор Куљић, редовни професор**

**др Јово Бакић, доцент**

**др Далибор Петровић, доцент**

**(Саобраћајни факултет УБ)**