|  |
| --- |
| УНИВЕРЗИТЕТ У БЕОГРАДУ  **ФИЛОЗОФСКИ ФАКУЛТЕТ**  ДС/ВМ 05/4-02 бр. 1461  28.9.2017. године |

**З А П И С Н И К**

са XIII редовне седнице Изборног већа Филозофског факултета у Београду која је одржана 28.9.2017. године

Минутом ћутања одата је пошта преминулим: др Ивану Вуковићу, ванредном професору на Одељењу за филозофију, др Мири Ружић, научном сараднику у Археолошкој збирци, др Ђорђу Станковићу, пензионисаном редовном професору Одељења за историју и др Душану Батаковићу, дугогодишњем наставнику на Одељењу за историју.

Проф. др Данијел Синани, председник Већа, констатовао је да је пребројавањем евиденционих листића о присуству на седници, утврђено да је присутно 186 од укупно 246 чланова Већа, и то: 58 редовних професора, 46 ванредних професора, 71 доцент, 6 предавача и виших предавача, 5 асистената, те да постоји кворум за рад и пуноважно одлучивање Изборног већа.

Седница Већа је отпочела у 13,30 часова.

I

Проф. др Слободан Цвејић затражио је одлагање одржавања седнице Већа, а из разлога што седница није сазвана најмање пет дана пре њеног одржавања. Проф. др Данијел Синани образложио је кашњење у заказивању седнице чињеницом да су одржани бројни састанци на којима се настојало да се пронађу решења за савладавање проблема који ометају нормално функционисање органа Факултета.

Обављено је гласање о предлогу проф. др Слободана Цвејића, дизањем руку.

За предлог да се одржавање седнице одложи гласало је 66 чланова Већа. Против је гласало 56 чланова, док је 26 чланова Већа гласало ''уздржан''.

Председник Већа је констатовао да предлог проф. др Слободана Цвејића да се одложи одржавање седнице није прихваћен.

Проф. др Жарко Петковић предложио је да се у дневни ред седнице пре тачке IV: ''Утврђивање предлога одлуке о избору у звање наставника'' унесе тачка: ''Промена Комисије, изабране на IV редовној седници Изборног већа, 14.04.2016. године, за писање извештаја о кандидатима за избор у звање ванредног професора за ужу научну област Општа историја новог века на Одељењу за историју и поништавање свих радњи које је Комисија предузела''. Проф. др Жарко Петковић је предложио да се изабере комисија у саставу: проф. др Душко Ковачевић, редовни професор Филозофског факултета Универзитета у Новом Саду, проф. др Натали Клеје, редовни професор EHESS, Парис, др Олга Зиројевић, научни саветник у пензији, проф. др Габор Агоштон, ванредни професор, Универзитет Џорџтаун, Вашингтон, САД, и да се, због нерегуларности током спровођења конкурсне процедуре, пониште све радње које је предузела Комисија у саставу: др Никола Самарџић, редовни професор Филозофског факултета у Београду, др Ема Миљковић, редовни професор Филолошког факултета у Београду и др Владан Гавриловић, редовни професор Филозофског факултета Универзитета у Новом Саду.

Проф. др Жарко Петковић затражио je и да се из предложеног дневног реда скине подтачка 5. у тачки IV.

У вези са поднетим предлогом за измене и допуне дневног реда говорили су: проф. др Александар Фотић, проф. др Слободан Цвејић, проф. др Ђорђе Бубало.

Обављено је гласање о дневном реду предложеном од стране председника Већа.

За прихватање предложеног дневног реда гласала су 62 члана Већа, 77 чланова Већа гласало је ''против'', док је 23 члана Већа гласало ''уздржан''.

Председник Већа је констатовао да није прихваћен предложени дневни ред Већа.

Седница је завршена у 14,00 часова.

|  |  |  |
| --- | --- | --- |
| ЗАПИСНИЧАР  Драгана Станисављевић |  | ПРЕДСЕДНИК ВЕЋА  Проф. др Данијел Синани |